[Clemens Episcopus servus servorum Dei, venerabilibus fratribus Archiepiscopo Bituricensi, et ejus suffraganeis, ac dilectis filiis Abbatibus, Prioribus, Decanis, Archidiaconis, Archipresbyteris, Præpositis, et aliis Ecclesiarum Prælatis per Bituricensem Provinciam constitutis salutem et Apostolicam benedictionem. Non absque dolore cordis, et plurima turbatione didicimus, quod ita in plerisque partibus Ecclesiastica censura dissolvitur, et canonicæ sententiæ severitas enervatur, ut viri Religiosi, et ii maximè qui per Sedis Apostolicæ Privilegia majori donati sunt libertate, passim à malefactoribus suis injurias sustineant, et rapinas; dum vix invenitur qui congrua illis protectione subveniat, et pro fovenda pauperum Innocentia se murum defensionis opponat. Specialiter autem dilecti filii Abbas et fratres Monasterii Cluniacensis tam de frequentibus injuriis, quàm de ipso quotidiano defectu iustitiæ conquerentes, Universitatem vestram litteris appetierunt Apostolicis excitari, ut ita videlicet eis in tribulationibus suis contra malefactores eorum prompta debeatis magnanimitate consurgere; quod ab angustiis, quas sustinent; et pressuris vestro possint præsidio respirare. Ideoque Universitati vestræ, adinstar felicis recordationis Innocentii Papæ prædecessoris nostri, per Apostolica scripta mandamus atque præcipimus, quatenus illos qui possessiones, vel res, vel domos prædictorum fratrum, seu hominum suorum irreverenter invaserint, aut injustè detinuerint quæ prædictis fratribus ex testamento decedentium relinquuntur; seu in fratres ipsos, vel ipsorum aliquem contra Apostolicæ Sedis indulta sententiam excommunicationis, aut interdicti præsumpserint promulgare, vel decimas de nutrimentis animalium suorum, spretis Apostolicæ Sedis Privilegiis, extorquere; si de iis manifestè vobis constiterit, canonica monitione præmissa, si laici fuerint, candelis accensis vestrum in Diœcesibus et Ecclesiis vestris excommunicationis sententia percellatis; si verò Clerici, Canonici regulares, seu Monachi fuerint, eos appellatione remota ab officio et beneficio suspendatis, neutram relaxaturi sententiam donec prædictis fratribus plenariè satisfaciant, et tam Clerici, quàm Laici sæculares, qui pro violenta manuum injectione in fratres eosdem, vel ipsorum aliquem, anathematis vinculo fuerint innodati, cum Diœcesani Episcopi litteris ad Sedem Apostolicam venientes ab eodem vinculo mereantur absolvi. Datum Perusii V. Idus Novembris, Pontificatus nostri anno primo.]